གཞིས་ལུས་མི་ཚོར་རྒྱ་ནག་གཞུང་གི་འོག་ཏུ་རང་དབང་ལོངས་སུ་སྤྱོད་ཐུབ་ཀྱི་མེད་ཀྱང་བོད་ཀྱི་ཆོས་དང་རིག་གཞུང་སྲུང་སྐྱོབ་འབད་བརྩོན་བྱེད་ཀྱི་ཡོད་པའི་སྐོར་ལ།བཞུགས་བོད་མི་རྣམས་ལ་མང་གཙོའི་རང་དབང་ལོངས་སུ་སྤྱོད་རྒྱུ་ལྟ་ཞོག་རྒྱ་དམར་གཞུང་གིས་བོད་ལ་བཙན་འཛུལ་དབང་བསྒྱུར་བྱས་ཏེ་མི་ལོ་༦༠ལྷག་གི་རིང་།བོད་རྒྱལ་ཁབ་དང་མི་རིགས་ཀྱི་ངོ་བོ་མཚོན་བྱེད་སྐད་ཡིག་དང་།ཆོས་ལུགས།རིག་གཞུང་།ཡུལ་གོམས་གཤིས་ལུགས།བོད་ཀྱི་ཁོར་ཡུག་སོགས་བོད་ཀྱི་ཁྱད་ཆོས་རྣམས་རྨེག་མེད་རྩ་གཏོར་དུ་གཏོང་ཆེད།བོད་མི་རྣམས་དམངས་གཙོ་བཅོས་བསྒྱུར་ཞེས་པའི་དམར་ཤོག་དབང་ཆ་གཅིག་སྡུད་ཀྱི་སྒྲོམ་གཞིའི་ནང་བཙན་བཟུང་བྱས་པ་ནས་རིག་གནས་གསར་བརྗེ་ཆེན་པོའི་ལས་འགུལ་སོགས་ལོ་བཅུ་ཕྲག་མང་པོའི་རིང་ལ་སྲིད་བྱུས་མི་འདྲ་བ་བསྟུད་མར་སྤེལ་ཡོད།བོད་ནང་གི་རང་རེའི་སྤུན་ཟླ་རྣམས་ཀྱིས་ཕྱི་ལོ་༡༩༨༠ནང་ནས་འགོ་འཛུགས་ཀྱིས་ཕྱི་ལོ་༢༠༠༨ལོར་ས་བྱི་ཞི་རྒོལ་ཆེན་མོ་དང་།ལྷག་པར་དུ་ཕྱི་ལོ་༢༠༠༩ནས་བཟུང་བོད་ནང་རང་ལུས་མེར་བསྲེགས་གནང་མཁན་དངོས་སུ་ཤེས་རྟོགས་ར་འཕྲོད་གསལ་པོ་བྱུང་བ་གྲངས་༡༥༢ཀྱིས་བོད་ནང་རྒྱ་གཞུང་གིས་ལག་བསྟར་བྱས་པའི་སྲིད་བྱུས་དང་།སློབ་གསོའི་ལམ་ལུགས་ལ་མོས་མཐུན་དང་འདོད་པ་མེད་པར་རྒྱ་གཞུང་ལ་ཞི་བའི་ངོ་རྒོལ་རིམ་པ་བྱུང་ཡོད།ཆབ་སྲིད་ཀྱི་ཉེས་མིང་འོག་བོད་མི་མང་པོ་འཛིན་བཟུང་བཙོན་བཅུག་གིས་ཁྲིམས་ཆད་བཏང་བ་དང་།ད་ལྟའང་བོད་དུ་རྒྱ་མིའི་མི་སེར་སྤོ་ཤུགས་ཀྱི་ལས་གཞི་རྒྱ་ཆེ་རུ་གཏོང་བཞིན་པ།ལྷག་པར་དུ་མི་རིགས་དབྱེ་འབྱེད་ཀྱི་སྲིད་བྱུས་ཟིན་ཏེ་བོད་མིའི་དགོས་འདུན་དང་རྒྱ་མི་རིགས་ཀྱི་དགོས་འདུན་བཏོན་པ་གཉིས་ལས་རྒྱ་མི་རིགས་ཀྱི་དགོས་འདུན་རྣམས་སྔོན་ལ་སྒྲུབ་ཐུབ་ཐབས་བྱས་པ།བོད་ཀྱི་སྐད་ཡིག་སྲུང་སྐྱོབ་ཀྱི་ལས་འགུལ་བ་བཀྲ་ཤིས་དབང་ཕྱུག་ལགས་ལ་འདི་ལོའི་ཕྱི་ཟླ་༥པའི་ནང་རྒྱལ་ཁབ་ཁ་བྲལ་གྱི་ཉེས་མིང་འོག་ལོ་ལྔའི་བཙོན་འཇུག་གི་ཁྲིམས་ཆད་བཏང་ཡོད་པ་དང་།ཉེ་ལམ་ཕྱི་ཟླ་༧པའི་ནང་བཀྲ་ཤིས་དབང་ཕྱུག་ལགས་ཀྱི་ཁྲིམས་རྩོད་པས་གྱོད་གཞི་འདིའི་ཐོག་མཚོ་སྔོན་ཞིང་ཆེན་མཐོ་རིམ་མི་དམངས་ཁྲིམས་ཁང་ཟེར་བའི་ནང་ཁྲིམས་གཏུགས་བྱས་པར་ཁྲིམས་ཁང་ནས་ཕྱིར་སློག་བྱས་ཏེ་དྲང་བདེན་གྱི་ཁྲིམས་བཤེར་མ་བྱས་པ་ནི་རྒྱ་གཞུང་ངོ་གནོང་དགོས་པའི་བྱེད་ཐབས་ཤིག་ཏུ་གྱུར་ཡོད་པ་སོགས་ནོར་འཁྲུལ་ཅན་གྱི་སྲིད་བྱུས་དེ་དག་མུ་མཐུད་ལག་བསྟར་བྱེད་བཞིན་ཡོད།ཉེ་སྔོན་ཕྱི་ཟླ་༧པའི་ནང་རྒྱ་གཞུང་གིས་བོད་ཕྲུག་ལོ་ན་བཅོ་བརྒྱད་མ་སོན་པར་དགོན་པའི་ནང་ཞུགས་ན་མི་རིགས་ལ་གྱོང་གུན་རེད་ཅེས་བརྗོད་དེ།བོད་ཀྱི་ཐུན་མིན་གོམས་གཤིས་དང་ལམ་ལུགས་ལ་རྩིས་མེད་ཀྱིས་ཟི་ཁྲོན་ཞིང་ཆེན་ཟེར་བའི་ཁོངས་རྫ་སེར་ཤུལ་དགོན་པ་དང་།ལི་ཐང་དགོན་ཆེན་སོགས་ནས་གྲྭ་ཕྲུག་མང་པོ་ཞིག་བཙན་ཁྲིད་བྱས་ཏེ་དགོན་པར་ཆོས་ཞུགས་མ་བཅུག་པར་རྒྱ་གཞུང་གི་བཙུགས་པའི་སློབ་གྲྭ་ཁག་ནང་སློབ་འཇུག་དགོས་པའི་བཙན་བཀའ་བཏང་བ་དང་།དེ་བཞིན་ལྷ་ས་གྲོང་ཁྱེར་ནང་སློབ་ཕྲུག་གི་ཁྱིམ་བདག་ཚོར་དབྱར་དུས་གུང་གསེང་རིང་བུ་ཕྲུག་རྣམས་ལ་ཆོས་ཕྱོགས་ཀྱི་བྱེད་སྒོར་ཞུགས་མི་ཆོག་པའི་གཅིག་གྱུར་གྱི་བཀའ་རྒྱ་བཏང་བ་བཅས་ནི་འགྲོ་བ་མིའི་ཐོབ་ཐང་དང་།ཆབ་སྲིད་ཀྱི་ཐོབ་ཐང་།སྨྲ་བརྗོད་རང་དབང་གི་ཐོབ་ཐང་།ཆོས་དད་རང་དབང་གི་ཐོབ་ཐང་བཅས་ལ་རྩིས་མེད་རྡོག་རོལ་བཏང་དང་གཏོང་བཞིན་ཡོད།ཅེས་འཁོད་འདུག